《分韵教育歌》
清代·郭筠

四坐且勿喧，听我歌教育。平明入书舍，日午黄粱熟。

亭亭倚石松，袅袅当窗竹。心神日怡畅，志虑自纯淑。

淹博通五经，卧游记荒服。地脉探全图，天文指列宿。

士商与农工，义务各竞逐。或驾轻车游，或篝青镫读。

瑚琏贡上方，东庠式乡族。由来弱积久，因循怨当轴。

果能求实效，何必畏伸缩。比来数年中，时时弃边幅。

达者处艰危，志士频眉蹙。扫除积习深，无为珠蕴椟。

勤能百艺兴，杞忧空击筑。育化教青年，普天邀百福。

作者简介：郭筠，字诵芬，蕲水人。道光戊戌进士、两淮盐运使霈霖女，湘乡大学士谥文正曾国藩子妇，举人郎中纪鸿室。有《艺芳馆诗集》。